Osnovna škola Marije i Line, Umag

**Upute za učenike - nastava na daljinu**

Dragi učenici,

od **ponedjeljka, 22. ožujka do četvrtka, 1. travnja nastavu ćemo održavati *online***, putem platforme Microsoft Teams.

**VAŽNE NAPOMENE:**

1. **Nastava se odvija u realnom vremenu.**
2. Učitelji evidentiraju prisustvo – **OBVEZNO** javljanje predmetnom učitelju. Svaki izostanak roditelji moraju javiti učitelju i opravdati ga.
3. **Za vrijeme nastave kamera mora biti uključena.**
4. Obvezno prisustvovati svakom ispitu. Ukoliko učenik izostane s ispita, piše ga odmah po povratku u školu prvi sat nastave.
5. **Za vrijeme pisanja ispita OBVEZNO uključiti kameru.** Dan prije pisanja ispita važno je s predmetnim učiteljem provjeriti radi li kamera na uređaju, ako kamera ne radi obavijestiti razrednika i javiti se u školu kako bi dobili zamjenski uređaj.
6. **Za vrijeme usmene provjere znanja, OBVEZNO uključiti kameru.**
7. Držati se osnovnih pravila ponašanja u virtualnoj učionici i virtualnom svijetu.
8. **Molimo roditelje da osiguraju učenicima adekvatno mjesto na kojem neće biti ometani od strane ostalih ukućana, ukoliko je to moguće.**

**Nastava u realnom vremenu znači:**

* da su i učenici i učitelji prisutni *online* u isto vrijeme.

*Na primjer, ako srijedom prva dva sata imate Hrvatski jezik, prijavljujete se na Teams u 7:45, kada vam i počinje prvi sat. Sat traje 45 minuta, kao i u školi, nakon čega imate odmor od 5 minuta i ponovno se uključujete na sat Hrvatskog jezika u 8:35. Nakon toga, u 9:20 imate odmor od 15 minuta i uključujete se na treći sat (npr. Matematika), u 9:35.*

Prateći raspored sati vašeg razreda i raspored zvonjenja u prilogu, prijavljujete se na svaki sat koji taj dan imate, u kanalu pojedinog predmeta u vašoj virtualnoj učionici.

|  |  |  |
| --- | --- | --- |
| **Sat** | **Početak – Kraj** | **Odmor** |
| 1. | 7:45 – 8:30 | 5` |
| 2. | 8:35 – 9:20 | 15` |
| 3. | 9:35 – 10:20 | 15` |
| 4. | 10:35 – 11:20 | 15` |
| 5. | 11:35 – 12:20 | 5` |
| 6. | 12:25 – 13:10 | 5` |
| 7. | 13:15 – 13:55 |  |

**Na sat se prijavljujete na način da ili odgovorite učitelju na objavu pozdravom, ili uključivanjem u razgovor ili video-poziv**. Iznimno, i to samo ako u tom trenutku imate poteškoće s internetom, možete se javiti i kasnije, najkasnije do **19:00 sati** istog dana i **o tome vaši roditelji moraju obavijestiti razrednika**. Svako **nejavljanje i neprijavljivanje računa se kao izostanak** i tako se i bilježi u e-Dnevniku. Podsjećamo vas da ste dužni biti na satu u realnom vremenu, kao i na to da za veći broj neopravdanih izostanaka možete dobiti i pedagošku mjeru.

1. **Sat traje 45 minuta**, kao i u školi. Pritom, vaši učitelji mogu prvih **20 do 25 minuta organizirati video-poziv ili grupni chat.** Nakon toga će vam podijeliti zadatke s jasnim uputama za rad, kao i rokovima za izvršavanje zadataka. Učitelji će pratiti i ocjenjivati vaš rad, kao da ste u školi, a vremenik pisanih provjera objavit će u e-Dnevniku.
2. **Pravila lijepog ponašanja vrijede i u *online* nastavi** i za svako kršenje tih pravila možete dobiti zapis u e-Dnevniku. Šaljemo vam ih i ovdje, kao podsjetnik, da ih ne zaboravite.

Iako znamo da vam ova situacija nije strana, isto tako znamo da će vam u početku biti možda teško priviknuti se na (ponovnu) nastavu na daljinu. Zato smo tu, što god vam treba, i možete se uvijek javiti vašem razredniku, učiteljima ili stručnoj službi.

Vjerujemo da ćete se nastaviti ponašati odgovorno, prema sebi i svojim najbližima. **I ovo će proći, zato nam ostanite dobro - veselimo se što ćemo vas opet vidjeti u ponedjeljak, 12. travnja.**

U ime Škole,

ravnateljica Sanja Zakinja

## **PRAVILA PONAŠANJA U VIRTUALNOJ UČIONICI I VIRTUALNOM SVIJETU – ZA UČENIKE**

**Pravila lijepog i pristojnog ponašanja, pa tako i komuniciranja, jednako vrijede u virtualnom kao i u stvarnom svijetu**. To znači da se prema svojim sugovornicima moramo odnositi s poštovanjem i pridržavati se sljedećih pravila lijepog ponašanja:

1. **Izbjegavajte korištenje velikih tiskanih slova** jer u virtualnoj komunikaciji ona podrazumijevaju da ste ljuti te da na nekoga podižete glas ili vičete.
2. Nemojte psovati i koristiti druge neprimjerene vulgarne izraze.
3. **Razmislite prije nego odgovorite na poruke u ljutnji**, kasnije bi vam moglo biti žao.
4. Nemojte vrijeđati, ponižavati, prijetiti ili biti nasilni prema drugim osobama u virtualnoj učionici.
5. Prema učiteljima i ostalim učenicima ophoditi se s **poštovanjem i uvažavanjem**.
6. Kako bi poruka bila pravilno shvaćena, **koristite emotikone koji su važan dio virtualne komunikacije**. No, i s njima treba pripaziti jer oni nikada ne mogu u potpunosti prikazati stvarno raspoloženje osobe. Treba paziti i na količinu emotikona koji se koriste u komunikaciji. Sve što se koristi u pretjeranim količinama, pa tako i emotikoni, može iritirati osobe s kojima komuniciramo. Oprezno s gif – ovima, nemojte ih koristiti u neposrednoj komunikaciji kad razgovarate o nastavi!
7. Ne objavljujte svoje **fotografije, video zapise** ili **informacije** o sebi i ostalima!
8. **Ne prosljeđujte oglase, lančana pisma** ili druge neprimjerene sadržaje.
9. **Ne sudjelujte u tuđim prepirkama i svađama**, osobito u onima u kojima se ponižava i vrijeđa druge. Ne potičite sami takve rasprave niti se ne obračunavajte preko Interneta.
10. Privatne razgovore i rasprave vodite preko privatnih poruka pritom vodeći računa da pomažete jedni drugima.
11. **Poštujte zakone i pravila internetskih stranica i aplikacija** koje koristite.

Komunikacijom na internetu itekako stvaramo sliku o sebi u društvu te moramo biti svjesni da **sve što jednom javno objavimo zauvijek ostaje u virtualnom svijetu**. Stoga, kako želimo da nas ljudi vide u stvarnome svijetu, tako se moramo ponašati i u virtualnom.

**Neprimjereni oblici ponašanja bit će sankcionirani pedagoškim mjerama (kao i kad smo u školi)!**